text: Una victòria per recuperar la confiança | Futfem.cat
  Una victòria per recuperar la confiança
  El Santa Eugènia necessita guanyar el Sant Andreu per recuperar la confiança que li manca després dels últims resultats negatius
  Futfem.cat | Sergio Reches
  Aina Grau / Carla Borràs
  Jornada 7 - 01/11 - 17:00h - Can Gibert
  Sta. Eugènia-Sant Andreu
  El Santa Eugènia vol celebrar el final de les festes de Sant Narcís amb una victòria. Després de la golejada encaixada la setmana passada contra el Molins de Rei, ha quedat palès que l'equip gironí necessita sumar punts urgentment per recuperar una bona dosi de confiança. El partit d'aquest diumenge (17.00 hores) contra el Sant Andreu, doncs, es presenta vital per a un Santa Eugènia que fa setmanes que arrossega una dinàmica negativa. Fruit d'aquests mals resultats, el conjunt gironí ha quedat relegat al fons de la classificació, només un punt per sobre de la zona de descens. "Aquesta setmana l'equip estava una mica tocat després de la derrota de la setmana passada. El dilluns, però, vam fer una petita xerrada i aquesta setmana hem entrenat bé", ha assegurat la coordinadora, Sònia Noell. La millor notícia per a Campalans és que podrà comptar amb tots els efectius per primera vegada en aquesta temporada.
  D'altra banda, les quadribarrades afronten un dels partits més difícils de la temporada amb un equip replet de baixes. Maria Rubio i Nuria Vila seguiran sense poder debutar per culpa de les lesions. Jèssica, amb molèsties, ni Mari Carmen tampoc viatjaran a Girona. Per si fóra insuficient, Carlos Sànchez comptarà amb la baixa d'última hora de Muka. Malgrat el gran nombre d'absències, el Sant Andreu sap que el triomf esdevé difícil, però no impossible. "Hem de començar a sumar victòries i allunyar-nos de les posicions de descens", ha reconegut el tècnic andreuenc.